དེ་ནས་སྐུ་ཡོན་ཚང་མ་མ་བསླབ་རང་རྡོལ་དུ་མཁྱེན་ཏེ།དཀྱིལ་འཁོར་སྟོང་དང་དྲུག་བརྒྱའི་དགོངས་དོན་ཐུགས་སུ་ཚུད་ཅིང་།འགྲོ་དོན་ལ་ཕེབས་གྲུབ་པའི་སྐུ་ཚད་ལོན་ཏེ་ཐོག་མར་བཞུགས་སྒར་སྟོད་ཕྱོགས་སུ་ཕེབས་ནས།རྟ་སྒོའི་ཉེ་འདབས་ཤིག་ཏུ་བཞུགས་པས།འབྲོག་པ་ཞིག་ཤི་ནས་བྱང་ཆོག་ཞུས་པས།རྟོགས་ལྡན་ནམ་མཁའ་བློ་ལྡན་གྱི་ཐུགས་ལ།ཚེ་འདས་ཀྱི་རྣམ་ཤེས་འགུག་གྲུབ་མིན་གཟིགས་དགོས་དགོངས་ནས།རྣམ་ཤེས་བཀུག་སྟེ་ཁོང་རང་གི་ཞལ་བུ་ཀ་པ་ལི་ཁ་སྦུབས་པའི་འོག་ཏུ་གཟིར་ནས་བཞུགས་པ་ལ།གཤེན་ཉི་མས་དེ་མཁྱེན་ཀྱང་ཏིང་འཛིན་གྱིས་གང་དུ་གཟིར་ལ་ཁྱད་པར་མི་འདུག་དགོངས་ནས་འགུག་པའི་སྐབས་སུ་དེ་གར་བཞག་པ་ལ།ནམ་མཁའ་བློ་ལྡན་གྱི་དགོངས་པར་འགུག་གྲུབ་མ་སོང་བས།སྤར་ཡང་གྲུབ་མི་འགྲོའམ་དགོངས་པ་ལ།གཤེན་ཉི་མས་སྤར་ཆོག་མཛད་སྐབས།ཕཊཿསྒྲ་དང་པོ་གཉིས་ལ་མཆོད་ཞལ་འགུལ་ཤིག་ཤིག་བྱེད་ཅིང་།གསུམ་པའི་དུས་སུ་ཐོད་ཞལ་རྒྱང་ལ་འཐོར་ནས།རྣམ་ཤེས་བོན་དབྱིངས་སྤྲོས་བྲལ་གྱི་ཀློང་དུ་བསྟིམས་པས།རྟོགས་ལྡན་ནམ་མཁའ་བློ་ལྡན་ཡང་ཤིན་ཏུ་ཐུགས་དགྱེས་ནས།ཚེ་འདས་རྣམ་ཤེས་འདྲེན་པ་ལ།གཤེན་གྱི་གུར་སྒོ་མཐོང་བས་ཆོག་འདུག་གསུངས་པ་གྲགས་ཤིང་།ཉེ་གནས་ལ་གཤེན་ཉི་མ་གདན་འདྲེན་ཞུ་རྒྱུ་ཡིན་པས།རྟ་སྒོའི་གཙང་འགྲམ་ནས་བྱེ་མ་གང་ཐེག་ཅིག་ལོངས་ཤིག་གསུངས་པས།ཉེ་གནས་ཀྱིས་དེ་ལྟར་ལེན་དུ་ཕྱིན་ནས།བྱེ་མ་ཕད་བུ་གང་ཁུར་བས།བྱེ་མ་ཇེ་ལྕི་ལ་སོང་བས།ཉེ་གནས་ཀྱི་བསམ་པར་བླ་མས་ལོངས་ཤིག་གསུངས་ཕྱིར།མ་བླང་བས་ན་མ་བྱུང་།དེ་མིན་གཤེན་ཉི་མ་གདན་འདྲེན་པ་ལ།བྱེ་མས་གང་ཡོང་སྙམ་སྟེ།ཅུང་ཟད་རེ་འབྱོ་བཞིན་ཁྱེར་བས།གཟིམ་ཕུག་ཏུ་སླེབ་དུས་ཁལ་གཅིག་ལྷག་ཙམ་ལས་མ་ལུས།དེ་ལ་ནམ་མཁའ་བློ་ལྡན་གྱིས་སེ་གོལ་ཅིག་ཏོག་པས་བྱེ་མ་གང་ཡོད་གསེར་དུ་གྱུར།ཉེ་གནས་ཀྱི་སེམས་ལ་བྱེ་མ་མ་བྱོ་བར་ཁྱེར་ན་དགའ་རྒྱུ་དེ་ཙ་བསམ་ནས་འགྱོད་དིང་ངེ་བ་ཞིག་བྱུང་སྐད།དེ་གཤེན་ཉི་མ་གདན་དྲངས་ནས་དབང་ལུང་ཞུས་ཤིང་བྱེ་མ་གསེར་དུ་བསྒྱུར་བ་གང་ཡོད་ཕུལ།གཤེན་ཉི་མས་ཀྱང་དབང་ལུང་ཇི་སྙེད་ཞུས་ནས།དྲིན་ཆེན་བླ་མ་རྣམ་གསུམ་ཡོད་པ་ལ་གཅིག་འདི་ཡིན་པར་བཤད་དོ།།དེ་ནས་སྟོད་སྤྲེ་བའི་ཡུལ་དུ་ཕེབས།ཁྲོ་བོ་དཀར་བོའི་བརྡར་རྡོ་ལ་ཕྱག་གིས་བཅིངས་པའི་རྗེས་དང་།འདྲ་སྐུའི་རྒྱབ་ཏུ་ཕྱག་སིལ་གྱི་རྗེས་བཞག་པ་སོགས་གྲུབ་རྟགས་དཔག་མེད་བསྟན།ཁྲོ་བོ་དཀར་བོས་ཀྱང་རྟ་ནོར་གསེར་དངུལ་མང་བོ་དང་།གཤེན་རྩྭ་གཤེན་སྒར་གྱི་ས་རིགས་ཚང་མ་ཕུལ།